Puolustusvoimat muistuttaa, että reserviläiskirjettä ja kutsua kertausharjoituksiin ei ole tarkoitettu julkisuuteen. Reserviläiskirjeet kolahtavat pian postiluukuista sisään.

Mistä on kyse? Puolustusvoimat lähettää pian noin 900 000 kirjettä reserviläisille

Kirjeessä kerrotaan mm. sodan ajan sijoituspaikka

Mukaan on liitetty teksti, joka muistuttaa tietojen yksityisestä luonteesta

Tietoa sodanaikaisesta sijoituspaikasta ei ole tarkoitettu julkisuuteen

Pääesikunnassa on tieto muutamista henkilöistä, jotka ovat jakaneet vastaavia tietoja sosiaalisessa mediassa

Reserviläiskirjeiden postitus alkaa vapun jälkeen. Puolustusvoimat on liittänyt kirjeen mukaan tekstin, jossa muistutetaan kirjeen arasta sisällöstä. Teksti kuuluu seuraavasti:

Pidä kirjeestäsi hyvää huolta. Käsittele henkilökohtaista liitettä huolellisesti kuten henkilötietoja. Kun hävität kirjeen, tee se asianmukaisesti. Kirjettä ei ole tarkoitus antaa muille eikä kuvata nettiin.

Tietojen suojaamisen suositus koskee kirjeen henkilökohtaista osaa. Siinä kerrotaan mm. sodan ajan sijoituspaikka.

– Tietoa siitä, mihin tehtävään on menossa, ei ole tarkoitettu julkisuuteen, sanoo verkkoviestintäpäällikkö Anna Lind pääesikunnasta.

Riemu kertausharjoituskutsusta

Puolustusvoimilla on tiedossa muutamia tapauksia, joissa henkilökohtaisiksi tarkoitettuja tietoja on jaettu sosiaalisessa mediassa.

– Eräs henkilö oli riemastunut kutsusta kertausharjoituksiin. Hän kuvasi kirjeen ja jakoi kuvan netissä. Kuvassa näkyi kutsu, kellonaika, tarkka paikka ja kaikki muutkin tiedot. Tämä ei ole suositeltavaa.

Yksi ilmoitti jo ennen kuin ohje tuli julki, että kuvaa sen varmasti nettiin kaikille. Anna Lind

Lindin mukaan yksityisyydestä on aiheellista huomauttaa, koska sosiaalisessa mediassa on tapana jakaa asioita sen kummemmin niitä ajattelematta.

– Jos sait aikaisemmin postissa tiliotteen, niin ei sitä kukaan kuvannut nettiin. Maailma on nyt vähän toisenlainen. Ei kannata olla huolimaton.

Ulkomailta ikäviä esimerkkejä

Yksityisiksi tarkoitettujen tietojen pitäminen vain itsellään suojaa viime kädessä jopa omaa henkilöturvallisuutta.

– Ulkomailla on ollut tapauksia, joissa kriisinhallintatehtävässä palvelevan henkilön identiteetti on tiedetty ja hänen perheensä on saanut ikäviä viestejä Facebookiin.

Sitä, vaarantaisiko yksityistietojen levittäminen maan kokonaisturvallisuutta, Lind ei halua kommentoida. Hän painottaa, että kyseessä on suositus. Reserviläiskirje ei ole lain mukaan salassapidettävää tietoa.

Linjaus on silti herättänyt mielipiteitä sosiaalisessa mediassa.

– Yksi ilmoitti jo ennen kuin ohje tuli julki, että kuvaa sen varmasti nettiin näkyviin kaikille. Toivomme, etteivät järkevät ihmiset toimi niin.

Mitä mieltä sinä olet?

Millaisia asioita sinun mielestäsi voi huoletta jakaa sosiaalisessa mediassa? Entä mitä et missään nimessä laittaisi Facebookiin tai Twitteriin?

Osallistu keskusteluun alla tai sosiaalisessa mediassa tunnisteella #ylesomejako.

Klo 21.03 Anna Lind korjaa lausuntoaan: Sotilasarvon saa halutessaan kertoa avoimesti.